Kommissionens forordning (EF) nr. 524/2002

af 22. marts 2002

om ændring af forordning (EF) nr. 1938/2001, (EF) nr. 1939/2001 og (EF) nr. 1940/2001 om åbning af løbende licitationer med henblik på at sælge ris, som det spanske, det græske og det italienske interventionsorgan ligger inde med, på EF's indre marked til anvendelse i foder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3072/95 af 22. december 1995 om den fælles markedsordning for ris(1), senest ændret ved Kommissionens forordning (EF) nr. 411/2002(2), særlig artikel 8, litra b), og

ud fra følgende betragtninger:

(1) Erfaringerne viser, at de forpligtelser, som de bydende påtager sig i forbindelse med Kommissionens forordning (EF) nr. 1938/2001(3), (EF) nr. 1939/2001(4) og (EF) nr. 1940/2001(5), ændret ved forordning (EF) nr. 15/2002(6), i praksis er for omkostningskrævende.

(2) Foranstaltningen kan gøres mere effektiv, hvis det som et alternativ til den nuværende forpligtelse til at forarbejde den uafskallede ris til afskallet brudris fastsættes, at den uafskallede ris kan forarbejdes til sleben ris. De nye betingelser garanterer, at risen ikke anvendes til konsum, og giver risfabrikkerne mulighed for at deltage i licitationen.

(3) Forordningen bør træde i kraft på dagen for offentliggørelsen, for at de vanskeligheder, som de bydende er stødt på, kan afhjælpes så hurtigt som muligt. Som følge af den forsinkede afsætning af den ris, der udbydes til salg, bør der fastsættes en senere dato for den sidste dellicitation.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

I forordning (EF) nr. 1938/2001, (EF) nr. 1939/2001 og (EF) nr. 1940/2001 foretages følgende ændringer:

1) Artikel 2, stk. 2, affattes således: "2. De bydende forpligter sig til:

a) - hvis de bydende er foderstoffabrikanter:

senest tre måneder efter tilslagsdatoen at have anvendt den ris, som de har fået tilslag for, i foderet, bortset fra tilfælde af force majeure, og omgående og under myndighedernes kontrol at foretage de behandlinger, der er fastsat i bilag II, på et sted aftalt med samme myndigheder for at sikre kontrollen med risens anvendelse og sporingen af produkterne

- hvis de bydende er risfabrikker:

senest to måneder efter tilslagsdatoen at foretage de behandlinger, der er fastsat i bilag III, af den ris, som de har fået tilslag for, og at blande produktet i foder inden fire måneder efter tilslagsdatoen, bortset fra tilfælde af force majeure

b) at afholde omkostningerne ved den forarbejdning, der er omhandlet i bilag II og III

c) at føre et lagerregnskab, der gør det muligt at kontrollere, om forpligtelserne er opfyldt."

2) Artikel 4, stk. 1, affattes således: "1. Buddene er kun gyldige, hvis de ledsages af:

a) bevis for, at den bydende har stillet en sikkerhed på 15 EUR pr. ton

b) bevis for, at den bydende er foderstoffabrikant eller risfabrikant

c) et skriftligt tilsagn fra den bydende om at stille en sikkerhed på et beløb svarende til forskellen mellem den interventionspris for den uafskallede ris, der var gældende den dag, buddet blev afgivet, forhøjet med 15 EUR, og den tilbudte pris pr. ton ris, senest to dage efter datoen for modtagelsen af tilslaget."

3) Artikel 5, stk. 2 og 3, affattes således: "2. Fristen for indgivelse af bud til efterfølgende dellicitationer udløber hver onsdag kl. 12 (Bruxelles-tid), undtagen onsdag den 27. marts og 8. maj 2002.

3. Fristen for indgivelse af bud til den sidste dellicitation udløber den 29. maj 2002 kl. 12 (Bruxelles-tid)."

4) Artikel 10, stk. 2, affattes således: "2. Den sikkerhedsstillelse, der er omhandlet i artikel 4, stk. 1, litra c), frigives i forhold til de anvendte mængder, men kun hvis interventionsorganet har foretaget den kontrol, der er nødvendig for at sikre, at produktet anvendes efter bestemmelserne i denne forordning.

Sikkerhedsstillelsen frigives dog fuldt ud, hvis der fremlægges bevis for, at risen er blevet behandlet som fastsat i:

- bilag II, og at mindst 95 % af de fremkomne fine brudris og/eller knuste korn er blandet i

- bilag III, og at mindst 95 % af den fremstillede slebne ris er blandet i foderblandinger."

5) I bilag II affattes overskriften således: "Behandlinger som fastsat i artikel 2, stk. 2, litra a), første led"

6) Som bilag III indsættes:

"BILAG III

Behandlinger som fastsat i artikel 2, stk. 2, litra a), andet led

Ved overtagelsen skal risen underkastes følgende behandlinger:

1) Den uafskallede ris skal behandles således, at der fremstilles sleben ris svarende til mindst 70 vægtprocent uafskallet ris.

Den slebne ris, der fremstilles,

- indeholder den samme procentdel hele kerner som den repræsentative prøve, der blev udtaget, da risen blev overtaget

- har de samme kendetegn og er af samme sort som den ris, der blev overtaget.

2) Det produkt, der fremstilles ved forarbejdningen, skal mærkes med farven "patent blue V E131" eller "Green S (lissamingrøn) E142", således at det kan identificeres."

7) Bilag III og IV bliver bilag IV og V.

Artikel 2

Bilag I til forordning (EF) nr. 1940/2001 affattes som angivet i bilaget til nærværende forordning.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den dellicitation, hvor fristen for indgivelse af bud udløber den 3. april 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. marts 2002.

På Kommissionens vegne

Franz Fischler

Medlem af Kommissionen

(1) EFT L 329 af 30.12.1995, s. 18.

(2) EFT L 62 af 5.3.2002, s. 27.

(3) EFT L 263 af 3.10.2001, s. 11.

(4) EFT L 263 af 3.10.2001, s. 15.

(5) EFT L 263 af 3.10.2001, s. 19.

(6) EFT L 4 af 8.1.2002, s. 3.

BILAG

"BILAG I

>TABELPOSITION>"